Divadlo Nová scéna

Divadlo Nová scéna v Bratislave je profesionálne umelecké teleso, repertoárové divadlo, ktoré uvádza hudobno-dramatickú tvorbu (predovšetkým muzikály, komédie, ale aj drámy a rozprávky). Nová scéna bola založená 30. novembra 1946 a až do roku 1951 patrila do zväzku Slovenského národného divadla. V súčasnosti je Divadlo Nová scéna, Bratislava príspevková organizácia, ktorej zriaďovateľom je Ministerstvo kultúry Slovenskej republiky. História Medzi iniciátorov vzniku nového divadla patril významný herec činohry SND Martin Gregor. Postupne boli vytvorené dva samostatné súbory: tridsať členný činoherný súbor, vedený Drahošom Želenským a sedemnásť členný súbor hudobnej komédie, vedený Františkom Krištofom Veselým. Priestory pre divadlo vznikli adaptáciou bývalého kina Alfa v Živnodome. Nová scéna začala svoju činnosť v novembri 1946 premiérou Shakespearovej komédie Skrotenie zlej ženy v réžii Drahoša Želenského. V roku 1971 prešiel do súboru činohry Novej scény herecký súbor zrušenej činohry Divadla na korze, vedený režisérom Vladimírom Strniskom. V zložitej spoločensko-politickej situácii priaznivo zapôsobilo, že v roku 1972 bol Novej scéne pričlenený aj novoadaptovaný priestor bývalej reštaurácie Astória. Vstúpil do života pod názvom Astorka alebo Štúdio Novej scény (dnes Divadlo Astorka Korzo ’90, ktoré vzniklo 1990) a otvárala ho prevratná Pietrova inscenácia Tajovského Statkov - zmätkov. V roku 1976 bol k Novej scéne pričlenený aj komorný Poetický súbor NS, ktorý už od roku 1972 pôsobil v priestoroch bývalého Divadla na korze (Sedlárska 3) ako samostatná Poetická scéna. Takto Nová scéna ako trojsúborové divadlo pôsobila až do roku 1990, kedy začalo Divadlo Astorka Korzo ’90, do ktorého prešla značná časť činoherného súboru. Od 1. augusta 2015 je generálnou riaditeľkou divadla Ingrid Fašiangová, ktorá v tejto funkcii nahradila Juraja Ďurdiaka. Umeleckým riaditeľom je Karol Čálik. Sídlo Divadlo Nová scéna sídli v Bratislave, v tzv. Živnostenskom dome na Živnostenskej ulici č. 1 a na Kollárovom námestí, odkiaľ je vchod do divadla. Budova, po jej postavení v roku 1930, podľa projektu Klementa Šilingera, bola vtedy jednou z najväčších stavieb na Slovensku. V roku 1991 sa uskutočnila rozsiahla rekonštrukcia pod vedením architekta Ferdinanda Zbuška ml., ktorá bola v roku 1992 ocenená Cenou D. Jurkoviča. Inscenácie Cats/Mačky - muzikál Mojžiš - muzikál Oliver! - muzikál Dáš to! - činohra Bonviván - muzikál Jánošík - muzikál Voda (a krv) nad vodou - muzikál Bedári/Les Mesérables - muzikál Mamma mial! - muzikál Hra pre dvoch - činohra Tisícdeväťsto - činohra Škrupinka - činohra Sex pre pokročilých - činohra Výstup - činohra Punk rock - činohra Nepovinne po víne - hudobnopoetické pásmo Domov, kde je ten tvoj? - činohra Bajaja - detské predstavenie Nová scénička - detské predstavenie Osobnosti Novej scény Pôsobili tu významné herecké, režisérske, spevácke, hudobnícke a tanečné osobnosti: Martin Gregor – herec Zdena Studenková (1977 až 1978; 1993 až 2003) Drahoš Želenský – umelecký šéf činohry, režisér František Krištof Veselý – umelecký šéf hudobnej komédie, spevák, herec František Kudláč – režisér, maliar Ľubomír Smrčok – režisér Magda Husáková-Lokvencová – režisérka Peter Karvaš – dramaturg, dramatik Stanislav Mičinec – dramaturg Ján Klimo – režisér Jozef Palko – režisér Juraj Svoboda – režisér Boris Slovák – choreograf Bedřich Kramosil – režisér Boris Slovák – choreograf Zdeněk Macháček – dirigent Ladislav Vychodil – scénograf Vladimír Strnisko – režisér Miloš Pietor – režisér (1971 až 1978) Milan Lasica – herec, dramatik, režisér Július Satinský – herec, humorista Jozef Bednárik – režisér Riaditelia Ján Kákoš – riaditeľ Novej scény (1954 – 1970) Dalibor Heger – riaditeľ Novej scény (1970 – 1977) Karol Vlach – riaditeľ Novej scény (1977 – 1982) Viliam Polónyi – riaditeľ Novej scény (1982 – 1985) Ladislav Podmaka – riaditeľ Novej scény (1985 – 1990) Ľubo Roman – riaditeľ Novej scény (1990 – 1996) Dušan Jarjabek – riaditeľ Novej scény (1996 – 1998) Marek Ťapák – riaditeľ Novej scény (1998 – 2001) Andrej Hryc – riaditeľ Novej scény (2001 – 2002) Wanda Hrycová – riaditeľka Novej scény (2002 – 2006) Miloš Pietor ml. – riaditeľ Novej scény (2006 – 2007) František Javorský – riaditeľ Novej scény (2007 – 2011) Juraj Ďurdiak – riaditeľ Novej scény (2011 – 2015) Ingrid Fašiangová – riaditeľka Novej scény (2015 – súčasnosť) Ďalší Mária Bancíková Alžbeta Barthová Eduard Bindas Karol Čálik Stano Dančiak Milan Kňažko – 1970-71 bol člen Činoherného súboru Divadelného štúdia (Divadlo na Korze), ktoré sa v roku 1971 začlenilo do Divadla Nová scéna František Kovár Ivan Krivosudský Kamil Peteraj – dramaturg Novej scény Referencie Externé odkazy www.novascena.sk